b'\n_START_ARTICLE_\nEurytomidae\n_START_SECTION_\nUtseende\n_START_PARAGRAPH_\nSm\xc3\xa5 (1,4 \xe2\x80\x93 6\xc2\xa0mm), tettbygde, mattsvarte, ikke metalliske vepser. Kroppen er vanligvis tett punktert. Forbrystet (pronotum) er stort og bredt, rektangul\xc3\xa6rt sett ovenfra, og danner en "krage" bak hodet. Antennen er mer eller mindre tr\xc3\xa5dformet (ikke kneb\xc3\xb8yd) og har 12 eller f\xc3\xa6rre ledd. Hodet er bredere enn langt, ofte forholdsvis lite. Forvingen er avrundet uten vingefrynser, med en tynn \xc3\xa5re (costa) langs framkanten i indre 2/3, denne ender i et lite vingemerke. Beina er vanligvis slanke, l\xc3\xa5rene kan v\xc3\xa6re litt tykkere. Bakkroppen er vanligvis noks\xc3\xa5 slank, tilspisset, hunnens eggleggingsr\xc3\xb8r stikker litt ut.\n_START_SECTION_\nLevevis\n_START_PARAGRAPH_\nDe fleste av artene har larver som utvikler seg i galler inne i ulike planter. Det er ogs\xc3\xa5 en del som er mer konvensjonelle parasitoider, disse snylter gjerne p\xc3\xa5 galledannende insekter og lever dermed ogs\xc3\xa5 inne i planter.'